[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 19.9.2007

SEC(2007) 1190

РЕЗЮМЕ НА ОЦЕНКАТА НА ВЪЗДЕЙСТВИЕ

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

относно Нова стратегия на Европейския съюз за здравето на животните (2007-2013 г.) , според която „Пo- добре превенция, отколкото лечение“

ОБОБЩЕНИЕ НА ОЦЕНКАТА НА ВЪЗДЕЙСТВИЕТО Нова стратегия за здравето на животните (2007-2013 г.) {COM(2007) 539 окончателен} {SEC(2007) 1189}

РЕЗЮМЕ

Нова стратегия за здравето на животните (2007-2013 г.)

Политиката на Общността за здравето на животните (ПОЗЖ) извървя дълъг път от началните етапи на развитие в началото на шейсетте години. Приемането на общи правила на равнище ЕС за търговията с животни и пускането на пазара на животински продукти изигра ключова роля за гарантиране на адекватни здравни стандарти и стандарти за безопасност, като направи възможна вътрешнообщностната търговия и подобри здравето на животните като цяло. ПОЗЖ беше допълнително разработена вследствие на поредица от значителни кризи и възникване на огнища на болести, които се случиха през последните години.

Генерална дирекция „Здравеопазване и защита на потребителите“ започна през 2004 г. изготвяне на оценка на постигнатите резултати на ПОЗЖ през последното десетилетие. През периода на оценяване се откроиха определен брой въпроси, които са резюмирани в настоящия документ. Настоящата инициатива възнамерява да се заеме с тези въпроси, както и с новите предизвикателства, пред които ПОЗЖ е изправена днес.

Главните въпроси, които се откроиха по време на оценката, включват голямата сложност на настоящата ПОЗЖ, липсата на цялостна стратегия и по-специално недостатъчната ѝ насоченост към превенцията на болестите. На свой ред тези въпроси имат за последица допълнителни проблеми, като липсата на достатъчна съвместимост и последователност с други свързани политики. Други въпроси, които бяха повдигнати по време на процеса на оценка, бяха нуждата от по-добро общуване със заинтересованите страни и тяхното ангажиране при оформянето на политиките и нуждата да се изяснят ролите и отговорностите. В допълнение бяха изтъкнати проблемите, свързани със сегашната финансова рамка и осъществяването на контрол на вноса на равнище на държавите-членки. Накрая беше признато, че оценката на работата на ПОЗЖ беше със силно ограничен обхват.

Общите цели на ПОЗЖ са да се осигури високо равнище на общественото здраве, като същевременно се допринася за икономическия растеж и конкурентоспособността, и да се поощрят добрите земеделски практики, които действат превантивно по отношение на предаването на болестите по животните и спазват стандартите за хуманно отношение към животните, както и създават възможност за устойчиво развитие. За постигането на тези общи цели бяха установени специфични цели на ПОЗЖ. Първо, ЕС следва да съсредоточи намесата си за болести по животните до болестите с висока значимост за ЕС, чрез профилиране и категоризация на биохимичните и химичните рискове, определяне на приоритети, измерими цели за изпълнение и показатели за резултати, както и количеството на ресурсите, които да послужат срещу установените заплахи. Второ, следва да се постигне нарастване на прозрачността и ефективността на превенцията и контрола на болестите чрез създаването на една единствена, ясна регулаторна рамка, установяваща правила и механизми, които улесняват международната търговия и същевременно опазват високото равнище на общественото здраве и здравето на животните, както и осигуряват стимули за превенция на рисковете в земеделските стопанства. Увеличаването на отговорностите на земеделския сектор в областта на превенцията на болести, подобряване на надзора и готовността за кризи ще позволи постигането на по-добра превенция и контрол на възникване на огнища на болести по животните. ЕС ще насърчава иновацията, науката и изследванията, за да предоставят по-добри инструменти в борбата против болестите по животните. Настоящата инициатива се стреми да допринесе към общите цели на ЕС, по-специално към тези, които са свързани с по-доброто регулиране и с Лисабонската стратегия.

За да се пристъпи към решаването на откроилите се по време на оценката проблеми, в този документ бяха разгледани три широки възможности. Оценката на въздействието не навлиза в подробности по отношение на различните подвъзможности, които са били разглеждани по всеки специфичен въпрос, тъй като този анализ вече беше направен в контекста на оценката и е включен във окончателния доклад на оценката. Трите широки възможности включват определената за предпочитана подвъзможност по всеки специфичен въпрос. Първият установен подход беше възможността „Без промяна.“, която се основава на продължаването на настоящата ПОЗЖ. Втората възможност е да се въведе нов, по-мек вариант на стратегията за здраве на животните. Тази стратегия би се съсредоточила върху по-гъвкави регулаторни инструменти и би имала за цел подобряване на общуването, сътрудничеството и техническата помощ за трети държави. В допълнение тя би имала за цел подкрепата на науката и изследванията и би се занимавала с проблеми на прилагането ѝ на равнище на държавите-членки. Последната разгледана възможност е да се въведе нова, многостранна „Стратегия за здравето на животните“. Тази стратегия би трябвало да се основава на действията, описани във втората възможност, но също би включвала допълнителни правни елементи и по-специално въвеждането на нова хоризонтална правна рамка, възможното развитие на хармонизирана схема за поделяне на разходите, развитието на стратегия на износа на равнище ЕС и прилагането на електронни начини за идентификация и сертификация на животните.

Социалното и икономическото въздействие, както и въздействието върху околната среда на тези три възможности бяха анализирани в този документ. На този етап се прави предимно качествен анализ, което се дължи на широкото естество на инициативата и отчитането на факта, че са запланувани допълнителни проучвания, които напълно разглеждат отраженията (особено от гледна точка на разходи и ползи) на най-важните предвидени действия. Приложение ІІ дава подробности за различните проучвания, които са запланувани. Във всеки случай всяко ново законодателно предложение ще трябва да бъде подложено на специфична оценка на въздействие преди да бъде представено.

Вследствие на този анализ общото заключение беше, че възможност 3 е най-добрата възможност да се отговори на въпросите, откроили в оценката, както и на новите предизвикателства, пред които е изправено ПОЗЖ, тъй като възможност 2, въпреки положителните си въздействия, не би позволила да се пристъпи към цялостно решаване на откроилите се проблеми.